དྲི་བ་བཞི་པར།ཡང་སི་བཞེད་དུ།འཕགས་ཡུལ་དུ་ནི་ཕྱི་རོལ་པ་དག་གིས་དབང་ཕྱུག་འཇིག་རྟེན་གྱི་བྱེད་པོར་ཡང་འདོད་ཅིང་།ཞེས་གསུངས་པས།འཕགས་ཡུལ་ནས་བོད་དུ་དར་བའི་མངོན་བརྗོད་འཆི་མེད་མཛོད་དང་།འདོད་འཇོའི་བ་མོ།དེ་མཚུངས་སྣ་ཚོགས་གསལ་བ།ཚིག་གི་གཏེར།མཁས་པའི་རྣ་རྒྱན།ས་སྐྱ་བཞི་ཐོག་ཕོ་བྲང་དུ་བརྩམས་པའི་སྡེ་དགེའི་མངོན་བརྗོད།རྒྱ་མཚོའི་ཆུ་ཐིགས།འོ་མཚོའི་སྙིང་པོ་སོགས་བདག་རང་གིས་གང་མཐོང་མིང་གི་མངོན་བརྗོད་རྣམས་སུ་འཇིག་རྟེན་བྱེད་པོ་ལྷ་ཚངས་པ་ཡིན་པར་བཤད་པ་ལྟར།གངས་ཅན་བསྟན་པའི་བདག་པོ་རྒྱལ་དབང་ལྔ་པ་ཆེན་པོས་ཀྱང་།འཇིག་རྟེན་ཀུན་གྱི་བྱེད་པོ་གསེར་མངལ་ཅན།།ཞེས་ཚངས་པར་ཞལ་བཞེས་འདུག་པ།དེས་ན་ཕྱིན་ཆད་བསྐལ་པ་འདིའི་འཇིག་རྟེན་བྱེད་པོ་ཕྱི་ནང་ཐུན་མོང་གིས་ཁས་ལེན་པའི་རིག་བྱེད་ཀྱི་གཏམ་མངོན་བརྗོད་ལྟར་ཚངས་པ་ཁོ་ནར་ཁས་ལེན་རུང་བའམ།དབང་ཕྱུག་ཏུ་ངེས་དགོས་པ་སོགས་གང་ཡིན་ཆ་མ་འཚལ་བ་ལགས་ན་སོམ་ཉི་སེལ་བའི་དོགས་གཅོད་ཅིག་བཀའ་དྲིན་ཆེ་ཐུབ་པ་མཁྱེན།ཞེས་གསལ་བ།ཇི་ལྟར་གསུང་བ་བཞིན།ཕྱི་ནང་གྲུབ་མཐའ་གཉིས་ཀས་ཁས་ལེན་པའི་རྒྱ་བོད་མིང་གི་མངོན་བརྗོད་དུ་གསལ་བའི་མིང་རྣམས་ནི།ནང་པ་སངས་རྒྱས་པའི་མདོ་རྒྱུད་བསྟན་བཅོས་ཐམས་ཅད་དུ་གསལ་བ་ཡིན་གཤིས་སྒྱུར་བཀོད་སུས་གཏོང་ནུས།དེ་ལྟ་བས་ན་བསྐལ་པ་འདི་ཆགས་པ་ནས་བཟུང་མཐར་མ་འཇིག་གི་བར་དུ་སྐྱེ་རྒུ་རྣམས་ལ་བླ་ན་མེད་པའི་བྱང་ཆུབ་ཀྱི་ལམ་དང་ལྡན་པས་སྒྲོན་མེའི་བསྐལ་པ་བཟང་པོ་ཡིན་ཕྱིར་འཇིག་རྟེན་བྱེད་པོའང་ཚངས་པ་རང་དུ་ངེས་དགོས་པ་ལས་འོས་མེད་ཅིང་།སངས་རྒྱས་སྟོང་གི་བསྟན་པའི་གནས་ཚད་རྫོགས་ནས་བསྐལ་ཆེན་འཇིག་རྟེན་འདི་ཉིད་སྟོང་པར་གྱུར་པའི་ཚེ།ཚངས་པ་ཆེན་པོ་རྟེན་དང་བརྟེན་པར་བཅས་པའང་མི་སྣང་བས་ན་དེའི་ཚེ་འཇིག་རྟེན་བྱེད་པོའང་མི་འབྱུང་ཞིང་།མ་འོངས་པ་ན་མུན་པའི་བསྐལ་པ་རྣམས་སུ་ནི་དཀོན་མཆོག་གསུམ་གྱི་སྒྲ་ཙམ་མི་གྲགས་ཏེ།སེམས་ཅན་གྱི་ཁམས་མ་རུང་པས་བྱང་ཆུབ་ཀྱི་ལམ་དང་བྲལ་ཞིང་སངས་རྒྱས་ཀྱི་བསྟན་པ་མེད་ཅིང་དུས་ངན་པའི་ཚེ་ན་དབང་ཕྱུག་ཆེན་པོ་ཐོག་མར་བྱེད་པ་པོའི་ལྷར་འགྱུར་བ་ཡིན་ཏེ།མདོ་སྡེ་ཟ་མ་ཏོག་བཀོད་ལས།བཅོམ་ལྡན་འདས་ཀྱིས་ལྷའི་བུ་དབང་ཕྱུག་ཆེན་པོ་ལ་འདི་སྐད་ཅེས་གསུངས་ཏེ།དབང་ཕྱུག་ཆེན་པོ་ཁྱོད་དུས་ངན་པའི་ཚེ་སེམས་ཅན་གྱི་ཁམས་མ་རུང་པ་དག་བྱུང་བ་ན་ཁྱོད་ཐོག་མར་བྱེད་པ་པོ་གཏོང་བ་པོའི་ལྷར་གྲགས་པར་འགྱུར་ཞིང་།སེམས་ཅན་དེ་དག་ནི་བྱང་ཆུབ་ཀྱི་ལམ་ཡོངས་སུ་སྤངས་པར་འགྱུར་རོ།།ཞེས་གསུངས་པས།ད་ལྟ་བསྐལ་བཟང་རྣམ་འདྲེན་བཞི་པའི་བསྟན་པའང་གནས་དུས་ཡིན་པས།དེ་ལྟ་བུའི་གླེང་སློང་བ་ནི་རང་གཞན་བསོད་ནམས་དང་རྟེན་འབྲེལ་ལ་གནོད་པའི་ཚིག་སྟེ་དགོས་པ་མ་མཆིས་ལགས་སོ།།